VENDIM

Nr. 218, datë 4.7.2023

MBI DISA NDRYSHIME NË VENDIMIN E BORDIT TË ERE-s NR. 16, DATË 23.1.2020, “MBI LICENCIMIN E SHOQËRISË ‘DIEZELA’ SHPK NË VEPRIMTARINË E PRODHIMIT TË ENERGJISË ELEKTRIKE NGA HEC “LJUSA”, ME KAPACITET TË INSTALUAR 1980 kw”

Në mbështetje të nenit 16, të ligjit nr. 43/2015, “Për sektorin e energjisë elektrike”, i ndryshuar; nenit 113, të ligjit nr. 44/2015, “Kodi i Procedurave Administrative të Republikës së Shqipërisë”; si dhe nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 4.7.2023, mbasi shqyrtoi relacionin me nr. 1851 prot., datë 27.6.2023, të përgatitur nga Drejtoria e Licencimit, Autorizimeve dhe Mbikëqyrjes, “Mbi disa ndryshime në vendimin e Bordit të ERE-s nr. 16, datë 23.1.2020, ‘Mbi licencimin e shoqërisë ‘Diezela’ sh.p.k. në veprimtarinë e prodhimit të energjisë elektrike nga HEC ‘Ljusa’, me kapacitet të instaluar 1980 kw”,
konstatoi se:

 - Bordi i ERE-s, me vendimin nr. 16, datë 23.1.2020, vendosi të licencojë shoqërinë “Diezela” sh.p.k. në veprimtarinë e prodhimit të energjisë elektrike nga HEC “Ljusa”, me kapacitet të instaluar 1980 kw, për një afat 30-vjeçar, me kusht që, përpara fillimit të operimit të HEC-it “Ljusa”, shoqëria të përcjellë në ERE, lejen mjedisore për qëllime të ushtrimit të aktivitetit të licencuar.

- Po ashtu, në pikat 2 dhe 3 të këtij vendimi i është lënë detyrë shoqërisë që të depozitojë në ERE, lejen e përdorimit të burimit ujor të rinovuar përpara përfundimit të saj në datën 22.12.2022, si dhe të depozitojë në ERE çdo dokument/leje që i nënshtrohet procedurës së rinovimit, nga institucionet që i lëshojnë ato, jo më vonë se 2 muaj para përfundimit të afatit të parashikuar në këto dokumente/leje. 

- Në lidhje me kushtin e vendosur në pikën 1, në aplikimin e saj për licencim në veprimtarinë e prodhimit të energjisë elektrike shoqëria ka depozituar në ERE VNM paraprake nr. 1020 prot., datë 26.4.2017, së cilës i kishte mbaruar afati i vlefshmërisë, ndaj në këto rrethana i është lënë kusht që përpara fillimit të operimit të përcjellë në ERE lejen mjedisore përkatëse.

- Shoqëria ka depozituar në ERE VNM Paraprake datë 9.3.2022, e cila kushtëzohet nga afati 2-vjeçar brenda të cilit duhet të fillojnë punimet e veprës, pra brenda datës 9.3.2024, të cilat, siç është bërë me dije, nuk kanë filluar ende, ndaj vlerësohet që t’i lihet detyrë shoqërisë që të informojë ERE-n periodikisht çdo tre muaj për fillimin e punimeve, por jo më vonë se afati i fundit i vlefshmërisë së VNM-së, pra deri më 9.3.2024.

- Në lidhje me kushtin e vendosur në pikën 2 të vendimit nr. 16/2020, që ka të bëjë me depozitimin në ERE të lejes së përdorimit të burimit ujor të rinovuar, në vijim të korrespondencës të zhvilluar me Agjencinë e Menaxhimit të Burimeve Ujore (AMBU), me shkresën nr. 1397 prot., datë 11.5.2023, ERE ka kërkuar nga AMBU-ja, ndër të tjera, informacion dhe mbi statusin e rinovimit të përdorimit të lejes së përdorimit të burimit ujor për HEC “Ljusa”, i shoqërisë “Diezela” sh.p.k. 

- AMBU-ja në përgjigje, me shkresën e protokolluar në ERE me nr. 1397/1 prot., datë 19.5.2023, ka njoftuar ERE-n se: “Aplikimi për rinovimin e lejes së përdorimit të burimit ujor për HEC “Ljusa” nga subjekti “Diezela” sh.p.k. është regjistruar në sistem më datë 16.12.2022 dhe aplikimi është në proces trajtimi nga organet e menaxhimit të burimeve ujore”. 

- Gjithashtu, me shkresën e protokolluar në ERE me nr. 138/1 prot., datë 26.1.2023, AMBU-ja ka bërë me dije se afatet maksimale brenda të cilit duhet të shprehet organet përkatëse për dhënien apo rinovimin e një lejeje, sipas rastit, mund të tejkalojë ndjeshëm atë të parashikuar.

- Gjatë marrjes së vendimit nr. 16/2020, shoqëria “Diezela” sh.p.k. dispononte një leje të vlefshme për përdorimin e burimit ujor, ndaj i është lënë kushti përkatës për ta depozituar në ERE të rinovuar. Duke qenë se kjo leje përbën një dokument thelbësor për ushtrimin e veprimtarisë së prodhimit të energjisë elektrike, por duke marrë në konsideratë faktin se nga ana e institucionit përgjegjës për menaxhimin e burimeve ujore (AMBU) nuk është përcaktuar një afat konkret brenda të cilit duhet të përfundojë një procedurë për rinovimin e kësaj lejeje dhe se shoqëria nuk ka filluar ende të ndërtojë hidrocentralin, vlerësohet që të vijojë të jetë kusht që shoqëria të mos fillojë ushtrimin e veprimtarisë së prodhimit të energjisë elektrike pa depozituar në ERE lejen e rinovuar për përdorimin e burimit ujor për prodhim hidroenergjie nga HEC “Ljusa”. Shoqëria duhet të informojë ERE-n çdo 3 (tre) muaj në lidhje me ecurinë e pajisjes me këtë leje. 
- Në lidhje me kushtin e vendosur në pikën 3 të vendimit të Bordit të ERE-s nr. 16/2020, që ka të bëjë me depozitimin e çdo dokumenti/leje që i nënshtrohet procedurës së rinovimit, nga institucionet që i lëshojnë ato, shoqëria ka depozituar kontratën e rinovuar me Bashkinë Burrel për dhënien në përdorim të fondit pyjor/kullosor për ndërtimin e HEC “Ljusa”, me afat 10 vjet.

- Duke qenë një dokument me afat të përcaktuar vlerësohet që kjo pikë të ndryshohet, duke i lënë detyrë shoqërisë që të depozitojë në ERE kontratën e rinovuar të qirasë të lidhur me Bashkinë Burrel brenda datës së fundit të vlefshmërisë së saj, pra brenda datës 24.1.2033, ose regjistrimin në ASHK-në përkatëse të kontratës të nënshkruar me Ministrinë e Infrastrukturës dhe Energjisë.

- Në nenin 113, të ligjit nr. 44/2015, “Kodi i Procedurave Administrative i Republikës së Shqipërisë”, është parashikuar mundësia e ndryshimit të një akti, me nismën e vetë organit që e ka nxjerrë, duke përcaktuar dhe formën ligjore të këtij ndryshimi të aktit, e cila duhet të bëhet me një akt të ri me shkrim. 

Për gjithë sa më sipër, Bordi i ERE-s 

VENDOSI:

1. Pika 1 e vendimit të Bordit të ERE-s nr. 16, datë 23.1.2020, ndryshon dhe bëhet:

1. Të licencojë shoqërinë “Diezela” sh.p.k. në veprimtarinë e prodhimit të energjisë elektrike nga HEC “Ljusa”, me kapacitet të instaluar 1980 kw, për një afat 30-vjeçar (duke filluar nga data 23.1.2020), me kusht që përpara fillimit të operimit të depozitojë në ERE lejen e rinovuar për përdorimin e burimit ujor për prodhim hidroenergjie nga HEC “Ljusa”. 

2. Pika 2 e vendimit të Bordit të ERE-s nr. 16, datë 23.1.2020, ndryshon dhe bëhet:

2. Shoqëria “Diezela” sh.p.k. të informojë ERE çdo tre muaj në lidhje me:

i) pajisjen me lejen e rinovuar për përdorimin e burimit ujor; ii) fillimin e punimeve të ndërtimit të veprës, por jo më vonë se afati i fundit i vlefshmërisë së VNM-së paraprake, deri më 9.3.2024.

3. Pika 3 e vendimit të Bordit të ERE-s nr. 16, datë 23.1.2020, ndryshon dhe bëhet:

3. Shoqëria “Diezela” sh.p.k. të depozitojë në ERE kontratën e rinovuar të qirasë të lidhur me Bashkinë Burrel brenda datës 24.1.2033 ose regjistrimin në ASHK-në përkatëse të kontratës së nënshkruar me Ministrinë e Infrastrukturës dhe Energjisë.

4. Drejtoria e Licencimit, Autorizimeve dhe Mbikëqyrjes të njoftojë shoqërinë “Diezela” sh.p.k., Agjencinë e Menaxhimit të Burimeve Ujore, “Furnizuesin e Tregut të Lirë” sh.a. dhe “Operatorin e Sistemit të Shpërndarjes” sh.a. për vendimin e Bordit të ERE-s.

Ky vendim hyn në fuqi menjëherë. 

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 

Ky vendim botohet në Fletoren Zyrtare.

KRYETAR

Petrit Ahmeti

